|  |  |
| --- | --- |
| ujmegye | Hajdú-Bihar Vármegye Önkormányzata  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **2.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Tájékoztató az Állami Számvevőszék által „A területi önkormányzatok területfejlesztési feladatellátásának ellenőrzése” címen folytatott ellenőrzésről |
| **Készítette:** | Dr. Dobi Csaba |
| **Melléklet:** | 25071 számú ÁSZ jelentés  (Előterjesztés melléklete) |
| **Véleményező bizottság:** | a közgyűlés bizottságai |

**Tisztelt Közgyűlés!**

Az Állami Számvevőszékről szóló 2011. évi LXVI. törvény 32. § (6) bekezdése alapján a vármegyei közgyűlés elnöke köteles az önkormányzatra vonatkozó jelentést a közgyűléssel megismertetni. 2025 júliusában zárult le „A területi önkormányzatok területfejlesztési feladatellátásának ellenőrzése” tárgyú, az Állami Számvevőszék (továbbiakban: ÁSZ) által végzett ellenőrzés, amelyről az alábbiak szerint tájékoztatom a közgyűlést.

A vizsgálat célja annak ellenőrzése volt, hogy a területi önkormányzatok a jogszabályokban előírt területfejlesztési feladataikat ellátták-e, a koordinációs feladataiknak eleget tettek-e. Értékelésre került, hogy a területi önkormányzatok a 2021-2027 programozási időszak vonatkozásában teljesítették-e a tervezési feladataikat, továbbá vizsgálatra került, hogy megtörtént-e az intézkedések, programok megvalósulásának nyomon követése, értékelése.

Az igen átfogó és sok részletre kiterjedő, alapos ellenőrzés 2023 szeptemberében indult, több ütemben zajlott és 2025 nyarán fejeződött be, mely 16 db vármegyei önkormányzatot érintett, mely alól csupán Fejér, Győr-Moson-Sopron és Pest vármegye önkormányzatai képeztek kivételt.

Az ellenőrzés a 2020. január 1.-2023. első félévének vége közötti időszakot fedte le esetünkben, míg a későbbi ütemek során ellenőrzés alá vont területi önkormányzatok kapcsán az ellenőrzött időszak 2020. január 1. és 2023. december 31. közötti időtartam volt.

Az ellenőrzés elsődlegesen dokumentumalapú volt, melynek során négy alkalommal került sor dokumentumbekérésre és azok feltöltésére az ÁSZ erre kialakított felületén keresztül, egy alkalommal pedig helyszíni ellenőrzés is zajlott. Továbbá 2025 áprilisában, az akkor elkészült jelentéstervezet megállapításainak megvitatása és átbeszélése érdekében, valamennyi érintett vármegyei önkormányzat munkatársainak részvételével szakmai egyeztetésre is sor került az ÁSZ székhelyén.

Az ellenőrzéssel összefüggésben rendkívül nagy mennyiségű iratot kellett az önkormányzati hivatal munkatársainak összegyűjtenie, rendszereznie és az ÁSZ rendelkezésére bocsátani. Ez ténylegesen mindösszesen 1320 db tételből álló dokumentumcsomagot jelentett, mely sok ezernyi oldalt számlált.

Az ellenőrzés 3 fő területre fókuszált:

1. A területi önkormányzatok területfejlesztési feladatainak ellátására és azon belül:

* a területfejlesztés tervezésével összefüggő
* a fejlesztési források felhasználásával kapcsolatos
* projektfejlesztési/projektmenedzsmenti
* a területfejlesztéssel kapcsolatos koordinációs
* a területfejlesztéshez kapcsolódó adatszolgáltatási, értékelési
* a területfejlesztéshez kapcsolódó nyomon követési (területfejlesztési koncepció és program, integrált területi program) feladatok.

1. A területi önkormányzatok illetékességi területén kívül eső területfejlesztési feladatok ellátására és azon belül:

* a területfejlesztés tervezésével összefüggő (Országos Területfejlesztési Koncepció készítése és véleményezése, valamint az ágazati fejlesztési tervek véleményezése)
* a területfejlesztéshez kapcsolódó nyomon követési (az operatív és határon átnyúló programok végrehajtása tekintetében) feladatok.

1. A területi önkormányzatok területfejlesztési feladatainak ellátása érdekében kialakított szervezeti keretekre.

Az ÁSZ összegző értékelése szerint valamennyi vármegyei önkormányzatnál megfelelő a területfejlesztési feladatok ellátása, csupán néhány intézkedést igénylő megállapítást tett.

A megállapítások közül mindösszesen 1 db érinti Hajdú-Bihar Vármegye Önkormányzatát, miszerint az ITP (integrált területi program) keretében nem kerültek meghatározásra a monitoring tevékenységre vonatkozó előírások, melyet elvégezni szükséges.

Ugyan jeleztük az ÁSZ számára, hogy erre még azért nem került sor, mert noha a Területfejlesztési Programok Irányító Hatósága által kiadott ITP készítési útmutató tartalmazta az ITP monitoringjával kapcsolatos rendelkezések kidolgozásának szükségességét, azonban ehhez a részhez *„A félidei és záró szintézishez kapcsolódó módszertan és melléklet a későbbiekben kerül kidolgozásra.”* megjegyzést fűzte, így jelenleg nincs olyan módszertani útmutató, segédlet, amely a munkát országosan, egységesen meghatározná.

Ettől függetlenül az ÁSZ a jelentés ezen megállapításán nem változtatott.

A megállapítás kapcsán elkészített és 2025 júliusában visszaküldött intézkedési tervben jeleztük, hogy felvettük a kapcsolatot az Irányító Hatósággal a jelzett módszertan és segédlet elkészítése ügyében, aki a következő visszajelzést adta számunkra: „*Az ITP Útmutató 2021-27**2.4 fejezete „Az ITP 2021-27 monitoringja és indikátorvállalásai" nem került még kidolgozásra. Az ITP félidei és záró vizsgálatának elvégzéséhez kapcsolódó módszertan kidolgozása folyamatban van. Az Irányító Hatóság közbeszerzési eljárás lefolytatását követően szerződés kötött egy tanácsadó céggel a módszertan összeállítására a két időszakra vonatkozóan, amely folyamatba a területi szereplők is bevonásra kerülnek.  A módszertan és kapcsolódó dokumentumok, sablonok bekerülnek az ITP Útmutató 2.4 fejezetébe.*

*A területi szereplők egy ITP módosítás keretében fogják elvégezni a két időszak értékelését az Irányító Hatóság iránymutatása, minőségbiztosítása mellett. Az új módszertan elsajátítását az Irányító Hatóság által szervezett képzés fogja segíteni. A módszertan várhatóan 2025. őszére elkészül, a kapcsolódó ITP módosítás 2026. első negyedévben várható.”*

Mindezek alapján az ÁSZ felé jeleztük az intézkedési tervben, hogy az ITP-nek a megállapításnak való megfelelését szolgáló módosítását előreláthatóan 2026. év folyamán tudjuk elvégezni.

A jelentés egyéb észrevételt, megállapítást nem fogalmaz meg Hajdú-Bihar Vármegye Önkormányzata vonatkozásában.

Kérem a közgyűlést az Állami Számvevőszék által végzett ellenőrzésről szóló tájékoztató tudomásul vételére.

**HATÁROZATI JAVASLAT**

Hajdú-Bihar Vármegye Önkormányzata Közgyűlése az Állami Számvevőszékről szóló   
2011. évi LXVI. törvény 32. § (6) bekezdése alapján, figyelemmel a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló   
4/2023. (IV. 3.) önkormányzati rendelet 18. § (1) bekezdés c) pontjára, az Állami Számvevőszék „A területi önkormányzatok területfejlesztési feladatellátásának ellenőrzése” című jelentésében foglaltakat tudomásul veszi.

**A határozati javaslat elfogadása egyszerű többséget igényel.**

Debrecen, 2025. szeptember 19.

**Pajna Zoltán**

**elnök**

Az előterjesztés a törvényességi követelményeknek megfelel:

Kraszitsné dr. Czár Eszter

aljegyző